Λίμνη Γκατούν

Η Λίμνη Γκατούν (ισπ. Lago Gatún) είναι μεγάλη τεχνητή λίμνη στα νότια της πόλεως Κολόν του Παναμά. Αποτελεί μεγάλο μέρος της Διώρυγας του Παναμά και για αυτόν κυρίως τον σκοπό δημιουργήθηκε. Τα πλοία που διασχίζουν τη Διώρυγα πλέουν επί 33 χιλιόμετρα από τα συνολικά 82 χιλιόμετρα της Διώρυγας πάνω στη Λίμνη Γκατούν. Η δημιουργία της άρχισε στις 27 Ιουνίου 1913, όταν ολοκληρώθηκε και έκλεισε το χωμάτινο Φράγμα Γκατούν και η πρόβλεψη ήταν ότι η τεχνητή λίμνη θα γέμιζε με νερό μέσα σε ένα εξάμηνο (άνοδος της στάθμης από τα 14,6 μέτρα στα 26 μέτρα πάνω από την επιφάνεια της θάλασσας).

Η λίμνη δημιουργήθηκε το 1913 με την ανέγερση φράγματος στον ποταμό Τσάγρες και είναι οργανικό μέρος της λειτουργίας της Διώρυγας του Παναμά, καθώς παρέχει (και χάνει) χιλιάδες τόνους νερό για κάθε πλοίο που περνά από τη Διώρυγα, ώστε τα πλοία να ανεβοκατεβαίνουν με τους υδατοφράκτες της μεταξύ της επιφάνειας της λίμνης και της επιφάνειας της θάλασσας, μια υψομετρική διαφορά 26 μέτρων. Το έτος της δημιουργίας της, η Λίμνη Γκατούν ήταν η μεγαλύτερη σε έκταση τεχνητή λίμνη σε ολόκληρο τον κόσμο και σήμερα έχει έκταση 425 τετραγωνικά χιλιόμετρα.

Η λίμνη περιβάλλεται από αδιαπέραστη ζούγκλα, που μάλιστα είχε χαρακτηρισθεί ως η καλύτερη άμυνα της διώρυγας από χερσαία στρατιωτική επίθεση, και παραμένει πρακτικά άθικτη από ανθρώπινες επεμβάσεις μέχρι σήμερα, όντας μια από τις λίγες περιοχές όπου διάφορα ιθαγενή είδη ζώων και φυτών της Κεντρικής Αμερικής μπορούν να παρατηρηθούν στο φυσικό τους ενδιαίτημα. Η λίμνη έχει αρκετά νησιά, το μεγαλύτερο από τα οποία είναι το Νησί Μπάρο Κολοράδο, με έκταση 15,6 τετραγωνικά χιλιόμετρα, που φυλάχθηκε για επιστημονικές έρευνες όταν δημιουργήθηκε η λίμνη και φιλοξενεί κέντρο του Ιδρύματος Σμιθσόνιαν. Πολλές βιολογικές ανακαλύψεις σχετικώς με την πανίδα και τη χλωρίδα των τροπικών έγιναν στο κέντρο αυτό.

Εκτός της εξυπηρετήσεως της λειτουργίας της Διώρυγας του Παναμά, η Λίμνη Γκατούν παρέχει υδροδότηση στην Πόλη του Παναμά και το Κολόν.

 Ερασιτεχνική αλιεία 
Το ψάρεμα με καλάμι είναι μια από τις κυριότερες ψυχαγωγικές δραστηριότητες στη Λίμνη Γκατούν. Οι «πέρκες-παγώνια», που είναι τιλάπια και στην περιοχή αποκαλούνται Sargento, εισάχθηκαν τυχαία στη λίμνη περί το 1967 από έναν Παναμέζο επιχειρηματία και από τότε έχουν καταστεί το κυριότερο αλίευμα των ερασιτεχνών που ψαρεύουν σε αυτή. Η προέλευσή τους είναι οι λεκάνες των μεγάλων ποταμών της τροπικής ζώνης της Νότιας Αμερικής: του Αμαζονίου και του Ορινόκου. Ωστόσο η εισαγωγή τους στη Λίμνη είχε καταστροφικά αποτελέσματα για τα ιθαγενή είδη και σύμφωνα με μια αναφορά του Ιδρύματος Σμιθσόνιαν οι πληθυσμοί των τελευταίων δεν έχουν ανακάμψει ακομα.: μόλις το 1/4 του αριθμού των ιθαγενών ειδών ψαριών βρέθηκαν σε μια δειγματοληψία το 2016.

 Παραπομπές 

Πηγές
 Ira E. Bennett: History Of The Panama Canal
 The Panama Canal, του αρχιμηχανικού συνταγματάρχη George W. Goethals

Γκατουν
Λιμνη Γκατουν
Λιμνη Γκατουν